LV Eiropas Savienības Oficiālais Vēstnesis C 70/2

Paziņojums par spēkā esošajiem kompensācijas pasākumiem attiecībā uz konkrētām elektroniskām Korejas Republikas izcelsmes mikroshēmām, kas pazīstamas kā DRAM (dinamiskās brīvpiekļuves atmiņas)

(2005/C 70/02)

Komisiju informēja, ka kompensācijas maksājums par tādu konkrētu Korejas Republikas izcelsmes elektronisko mikroshēmu importu, kas pazīstamas kā DRAM (dinamiskās brīvpiekļuves atmiņas), iespējams, netiek iekasēts par atsevišķu minēto DRAM importu.

1. Attiecīgā prece

Attiecīgā prece ir Korejas Republikas izcelsmes konkrētas visu veidu, blīvumu un variantu, arī montētas, apstrādātu plašu vai mikroshēmu veidā (matricas) elektroniskas mikroshēmas, kas pazīstamas kā dinamiskās brīvpiekļuves atmiņas (DRAM), kuras izgatavotas, izmantojot metāla oksīdu pusvadītāju (MOS) apstrādes tehnoloģijas veidus, ieskaitot papildinošus MOS veidus (CMOS), ar visu veidu blīvumiem (ieskaitot turpmākos blīvumus) neatkarīgi no piekļuves ātruma, konfigurācijas, iepakojuma vai ietvara utt. Attiecīgā prece ir arī DRAM, kas tiek piedāvātas lietotāja vajadzībām nepielāgotos atmiņas moduļos vai lietotāja vajadzībām nepielāgotās atmiņas platēs, vai citā apkopojuma formā, ja to galvenais mērķis ir nodrošināt atmiņas funkciju.

Attiecīgā prece patlaban ir klasificējama ar KN kodu 8542 21 11, 8542 21 13, 8542 21 15, 8542 21 17, ex 8542 21 01 (TARIC kods 8542210110), ex 8542 21 05 (TARIC kods 8542210510), ex 8548 90 10 (TARIC kods 8548901010), ex 8473 30 10 (TARIC kods 8473301010) un ex 8473 50 10 (TARIC kods 8473501010). Minētie KN kodi norādīti tikai informatīvā nolūkā.

2. Spēkā esošie pasākumi

Spēkā esošie pasākumi ir galīgais kompensācijas maksājums, kas noteikts ar Komisijas Regulu (EK) Nr. 1480/2003 (1).

3. Pašreizējā situācija attiecībā uz attiecīgās preces importu

Komisiju informēja, ka, iespējams, netiek iekasēts kompensācijas maksājums par konkrētu attiecīgās preces importu. Šāda situācija varēja rasties, ja DRAM, kas ir vai nav iekļautas atmiņas moduļos, atmiņas platēs vai citās apkopojuma formās, satur komponentus vai DRAM, kuru izcelsmes valsts nav Koreja. Komisija ir iecerējusi veikt situācijas izpēti, lai noskaidrotu, cik liela ir vajadzība apstiprināt īpašus noteikumus saskaņā ar Padomes Regulas (EK) Nr. 2026/97 (2) (“pamatregula”) 24. panta 3. punktu, lai nodrošinātu to, ka maksājums par attiecīgās preces importu ir iekasēts pareizi. Īpašos noteikumus var izteikt prasību veidā, lai nodrošinātu kompensācijas maksājuma iekasēšanu par Korejas izcelsmes DRAM, kas ir vai nav iekļautas importētās atmiņas moduļos, atmiņas platēs vai citās apkopojuma formās. Šim nolūkam drīkst izvirzīt prasību importētājiem par to, ka importējot ir iesniedzama izcelsmes deklarācija attiecībā uz DRAM, kas ir vai nav iekļautas importētās atmiņas moduļos, atmiņas platēs vai citās apkopojuma formās.

4. Procedūra

Komisija aicina ieinteresētās puses izteikt viedokli par minēto situāciju. Bez tam, lai saņemtu informāciju, ko tā uzskata par vajadzīgu šīs situācijas pārbaudei, Komisija nosūtīs šī paziņojuma kopiju Kopienas ražotājiem un visām Kopienas ražotāju asociācijām, Korejas Republikas eksportētājiem/ražotājiem un importētājiem, kas piedalījās izmeklēšanā, kura kalpoja par pamatu spēkā esošo pasākumu noteikšanai, visām eksportētāju/ražotāju asociācijām, visām importētāju asociācijām un attiecīgās eksportētājvalsts iestādēm. Minētās puses vai citi interesenti var pieteikties 40 dienu laikā pēc šī paziņojuma publicēšanas Eiropas Savienības Oficiālajā Vēstnesī un sniegt Komisijai informāciju par minēto situāciju, kā arī apstiprinošus pierādījumus.

Turklāt Komisija var uzklausīt ieinteresētās puses, ja tās to pieprasa, norādot konkrētus iemeslus, kādēļ tās ir jāuzklausa. Šis pieprasījums jāiesniedz minēto 40 dienu laikā.

Visi ieinteresēto pušu iesniegumi un pieprasījumi jāiesniedz rakstiski (nevis elektroniski, ja vien nav norādīts citādi) un jānorāda ieinteresētās puses vārds, adrese, e-pasta adrese, tālruņa un faksa numurs, un/vai teleksa numurs. Uz visiem rakstveida iesniegumiem un ieinteresēto pušu sarakstes, ko ieinteresētās puses veic konfidenciāli, jānorāda “Ierobežotai lietošanai” (3) un saskaņā ar pamatregulas 29. panta 2. punktu tai jāpievieno nekonfidenciāla versija, uz kuras jānorāda “Izskatīšanai ieinteresētajām pusēm”.

Komisijas adrese sarakstei:

European Commission Directorate General for Trade Directorate B Office: J-79 5/16 B-1049 Brussels Fakss (32-2) 295 65 05 Telekss COMEU B 21877

5. Pieejamo faktu izmantošana

Ja ieinteresētās puses noteiktajā termiņā nesniedz nekādu informāciju par minēto situāciju vai būtiski kavē situācijas pārbaudi, saskaņā ar pamatregulas 28. pantu var sniegt apstiprinošu vai negatīvu atzinumu, pamatojoties uz pieejamajiem faktiem.

Ja konstatē, ka kāda no ieinteresētajām pusēm ir sniegusi nepatiesu vai maldinošu informāciju, to neņem vērā un izmanto pieejamos faktus.

Ja kāda ieinteresētā puse nesadarbojas vai sadarbojas tikai daļēji un līdz ar to atzinumi saskaņā ar pamatregulas 28. pantu pamatojas uz pieejamajiem faktiem, šai pusei var būt mazāk labvēlīgs rezultāts nekā tad, ja tā būtu sadarbojusies.

(1) OV L 212, 22.8.2003., 1. lpp.

(2) OV L 288, 21.10.1997., 1. lpp. Regulā jaunākie grozījumi veikti ar Padomes Regulu (EK) Nr. 461/2004 (OV L 77, 13.3.2004., 12. lpp.).

(3) Tas nozīmē, ka dokuments paredzēts tikai iekšējai lietošanai. Tas tiek aizsargāts saskaņā ar Eiropas Parlamenta un Padomes Regulas (EK) Nr. 1049/2001 4. pantu (OV L 145, 31.5.2001., 43. lpp.). Tas ir konfidenciāls dokuments atbilstoši 29. pantam Padomes Regulā (EK) Nr. 2026/97 (OV L 288, 21.10.1997., 1. lpp.) un 12.4. pantam PTO Nolīgumā par subsīdijām un kompensācijas pasākumiem (NSKP).